עזרי מעם ה' בבא קמא/הדרן/יפית קליימר

בואי כלה שבת מלכתא

**בבא קמא דף לב**

וּמוֹדֶה אִיסִי בְּעֶרֶב שַׁבָּת בֵּין הַשְּׁמָשׁוֹת שֶׁהוּא פָּטוּר, מִפְּנֵי שֶׁרָץ בִּרְשׁוּת. בְּעֶרֶב שַׁבָּת מַאי בִּרְשׁוּת אִיכָּא?

כִּדְרַבִּי חֲנִינָא – דְּאָמַר רַבִּי חֲנִינָא: ״בּוֹאוּ וְנֵצֵא לִקְרַאת כַּלָּה מַלְכְּתָא״.

וְאָמְרִי לַהּ: ״לִקְרַאת שַׁבָּת – כַּלָּה מַלְכְּתָא״.

רַבִּי יַנַּאי מִתְעַטֵּף וְקָאֵי, וְאָמַר: ״בּוֹאִי כַלָּה, בּוֹאִי כַלָּה״.

**שבת קיט**

רַבִּי חֲנִינָא מִיעֲטֵף וְקָאֵי אַפַּנְיָא דְמַעֲלֵי שַׁבְּתָא, אָמַר: ״בּוֹאוּ וְנֵצֵא לִקְרַאת שַׁבָּת הַמַּלְכָּה״.

רַבִּי יַנַּאי לָבֵישׁ מָאנֵי מְעַלּוּ (שַׁבָּת) [וּמִיכַּסֵּי], וְאָמַר: ״בּוֹאִי כַלָּה, בּוֹאִי כַלָּה״.

בן יהוידע על בבא קמא ל״ב ב:א׳

**בּוֹאוּ וְנֵצֵא לִקְרַאת כַּלָּה מַלְכְּתָא.** כבר פרשתי בס"ד לעיל למי קאמר 'בּוֹאוּ' ועוד נראה לי בס"ד שהיה דרכו לקבץ עמו בני אדם דרך הילוכו כשהיה הולך לקבל שבת הן כדי לזכות את אחרים והן כדי שיהיו עמו עשרה.

תלמוד ירושלמי, מסכת ברכות, פרק א' הלכה א'  
**מהו בין השמשות**? רבי שמואל בר חייא בר יהודה בשם רבי חנינא: התחיל גלגל חמה לשקע..  
...איזהו בין השמשות? אמר רבי תנחומא: לטיפה של דם שהיא נתונה על גבי חדה של סייף נחלקה הטיפה לכאן ולכאן זהו בין השמשות:  
איזהו בין השמשות? משתשקע החמה כדי שיהלך אדם חצי מיל, דברי רבי נחמיה,

רבי יוסי אומר: בין השמשות - כהרף עין ולא יכלו לעמוד עליו חכמים.

[בראשית רבה י״א:ח׳](about:blank)

(ח) דָּבָר אַחֵר, לָמָּה בֵּרְכוֹ? רַבִּי בֶּרֶכְיָה וְרַבִּי דוֹסְתָּאי וְרַבִּי שְׁמוּאֵל בַּר נַחְמָן. רַבֶּרֶכְיָה וְרַבִּי דוֹסְתָּאי אוֹמְרִים שֶׁאֵין לוֹ בֶּן זוּג, חַד בְּשַׁבַּתָּא, תְּרֵי, תְּלָתָא, אַרְבַּעְתָּא, חַמְשָׁא, עֲרוּבְתָּא, שַׁבַּתָּא לֵית לָהּ בֶּן זוּג. רַבִּי שְׁמוּאֵל בַּר נַחְמָן אָמַר שֶׁאֵינוֹ נִדְחֶה, יוֹם טוֹב נִדְחֶה, יוֹם הַכִּפּוּרִים נִדְחֶה, שַׁבָּת אֵינָהּ נִדְחֵית.

תָּנֵי רַבִּי שִׁמְעוֹן בֶּן יוֹחָאי, אָמְרָה שַׁבָּת לִפְנֵי הַקָּדוֹשׁ בָּרוּךְ הוּא, רִבּוֹנוֹ שֶׁל עוֹלָם לְכֻלָּן יֵשׁ בֶּן זוּג, וְלִי אֵין בֶּן זוּג. אָמַר לָהּ הַקָּדוֹשׁ בָּרוּךְ הוּא כְּנֶסֶת יִשְׂרָאֵל הִיא בֶּן זוּגֵךְ. וְכֵיוָן שֶׁעָמְדוּ יִשְׂרָאֵל לִפְנֵי הַר סִינַי אָמַר לָהֶם הַקָּדוֹשׁ בָּרוּךְ הוּא זִכְרוּ הַדָּבָר שֶׁאָמַרְתִּי לְשַׁבָּת, כְּנֶסֶת יִשְׂרָאֵל הִיא בֶּן זוּגֵךְ, הַיְנוּ דִּבּוּר (שמות כ, ח): זָכוֹר אֶת יוֹם הַשַּׁבָּת לְקַדְשׁוֹ.

בראשית רבה י.  
...ויכולו השמים והארץ וכל צבאם ...  
גְּנִיבָא אָמַר מָשָׁל לְמֶלֶךְ שֶׁעָשָׂה לוֹ חֻפָּה, וְצִיְּירָהּ וְכִיְּירָהּ, וּמָה הָיְתָה חֲסֵרָה, כַּלָּה שֶׁתִּכָּנֵס לְתוֹכָהּ.

**רש"י** על בבא קמא ל״ב ב- בואו ונצא - כאדם המקבל פני מלך:

משנה תורה הלכות שבת פרק ל הלכ א-ב –

וַחֲכָמִים הָרִאשׁוֹנִים הָיוּ מְקַבְּצִין תַּלְמִידֵיהֶן בְּעֶרֶב שַׁבָּת וּמִתְעַטְּפִים וְאוֹמְרִים בּוֹאוּ וְנֵצֵא לִקְרַאת שַׁבָּת הַמֶּלֶךְ:

טור, אורח חיים רס״ב

ויסדר שלחנו ויציע המטות ויתקן כל עניני הבית כדי שימצאנו ערוך ומסודר בבואו מבה"כ

וישתדל שיהיו לו בגדים נאים לשבת דכתיב וכבדתו ודרשינן שלא יהא מלבושך של שבת כמלבושך של חול ואם א"א לו להחליף בגדיו לפחות ישלשל אותם למטה דרך כבוד וילבש בגדיו הנאים וישמח בביאת שבת כיוצא לקראת המלך וכיוצא לקראת חתן וכלה... וירבה בבשר ויין ומגדנות כפי יכולתו וכל המרבה לכבדו הן בגופו הן בבגדיו הן באכילה ושתייה ה"ז משובח:

חידושי אגדות על בבא קמא ל״ב ב:א׳

והשבת גופיה היא כנשואה לישראל אבל בפניא דמעלי שבתא היא כהכנסת כלה לחופה וכמו שע"י הקדושין בהכנסתה לחופה נעשית הכלה נשואה כן השבת בהכנסתו בקידוש היום נעשית כנשואה לישראל וקראה מלכתא שהיא כלת המלך דכל ישראל בני מלכים הם ולזה אמר ר"ח בפניא דמעלי שבתא דהיינו בע"ש קודם כניסתה בואו ונצא לקראת כו' דדרך החתן לצאת לקראת הכלה כמ"ש ה' מסיני בא יצא לקראתם כו' כחתן היוצא להקביל פני הכלה..

פרי צדיק עקב ו׳:א׳

ובכל שבת משיג כל אחד חשק מחודש לעבודת השי"ת וזה נקרא בחי' כלה כמו שמצינו בגמ' (מו"ק כ"ה:) ככלה חדשה.

עולת ראיה, קבלת שבת ו׳

**באי כלה.** שבת נקראת כלה ונקראת מלכה (שבת קיט., זהר, דברים רעב:). כלה – מצד ההשגה במקומה בקבלתה מהעליונים...מלכה – מצד העם, דהיינו השגת הנבראים בשבת, שאור הנשמה היתרה מוסיף דעת, אנו משיגים מה שהי' נעלם ממנו קודם והי' בלתי־שייך לנו..

[לְכָה דוֹדִי](about:blank)

לְכָה דוֹדִי לִקְרַאת כַּלָּה

פְּנֵי שַׁבָּת נְקַבְּלָה

בֹּאִי בְשָׁלוֹם עֲטֶרֶת בַּעְלָהּ

גַּם בְּשִּׂמְחָה וּבְצָהֳלָה

תּוֹךְ אֱמוּנֵי עַם סְגֻלָּה

בּוֹאִי כַלָּה בּוֹאִי כַלָּה

|  |  |
| --- | --- |
| חיים נחמן ביאליק (לחן: פנחס מינקובסקי)  **שבת המלכה** הַחַמָּה מֵרֹאשׁ הָאִילָנוֹת נִסְתַּלְּקָה - בּוֹאוּ וְנֵצֵא לִקְרַאת שַׁבָּת הַמַּלְכָּה. הִנֵה הִיא יוֹרֶדֶת הַקְּדוֹשָׁה, הַבְּרוּכָה, וְעִמָּהּ מַלְאָכִים צְבָא שָׁלוֹם וּמְנוּחָה. בּוֹאִי, בּוֹאִי, הַמַּלְכָּה! בּוֹאִי, בּוֹאִי, הַמַּלְכָּה! - שָׁלוֹם עֲלֵיכֶם, מַלְאֲכֵי הַשָּׁלוֹם!  קִבַּלְנוּ פְּנֵי שַׁבָּת בִּרְנָנָה וּתְפִלָּה, הַבַּיְתָה נָשׁוּבָה, בְּלֵב מָלֵא גִּילָה. שָׁם עֲרוּךְ הַשֻׁלְחָן, הַנֵּרוֹת יָאִירוּ, כָּל-פִּנוֹת הַבַּיִת יִזְרָחוּ, יַזְהִירוּ. שַׁבַּת שָׁלוֹם וּמְבֹרָךְ! שַׁבַּת שָׁלוֹם וּמְבֹרָךְ! בּוֹאֲכֶם לְשָׁלוֹם מַלְאֲכֵי הַשָּׁלוֹם!  שְׁבִי, זַכָּה, עִמָּנוּ וּבְזִיוֵךְ נָא אוֹרִי לַיְלָה וָיוֹם, אַחַר תַּעֲבֹרִי. וַאֲנַחְנוּ נְכַבְּדֵךְ בְּבִגְדֵי חֲמוּדוֹת, בִּזְמִירוֹת וּתְפִלּוֹת וּבְשָׁלֹשׁ סְעֻדּוֹת. וּבִמְנוּחָה שְׁלֵמָה, וּבִמְנוּחָה נָעֵמָה - בָּרְכוּנוּ לְשָׁלוֹם, מַלְאֲכֵי הַשָּׁלוֹם!  הַחַמָּה מֵרֹאשׁ הָאִילָנוֹת נִסְתַּלְּקָה - בֹּאוּ וּנְלַוֶּה אֶת-שַׁבָּת הַמַּלְכָּה. צֵאתֵךְ לְשָׁלוֹם, הַקְּדוֹשָׁה, הַזַּכָּה - דְעִי, שֵׁשֶׁת יָמִים אֶל שׁוּבֵךְ נְחַכֶּה... כֵּן לַשַׁבָּת הַבָּאָה! כֵּן לַשַׁבָּת הַבָּאָה! צֵאתְכֶם לְשָׁלוֹם, מַלְאֲכֵי הַשָּׁלוֹם! | **ירדה השבת/ יהושע רבינוב**  יָרְדָה הַשַּׁבָּת אֶל בִּקְעַת גִּנּוֹסָר, וְנִיחוֹחַ עַתִּיק בְּשׁוּלֶיהָ. וַיַּעַמְדוּ מִסָּבִיב הֲרָרִים שׁוֹשְׁבִינִים לָשֵׂאת אַדַּרְתָּהּ הַזּוֹהֶבֶת. תַּעֲלֵינָה יוֹנִים מִכִּנֶּרֶת הַיָּם, קַבֵּל אֶת רוּחָהּ הַלּוֹהֶבֶת.  נָשְׁקָה הַשַּׁבָּת לְרֹאשׁוֹ שֶׁל הַבְּרוֹשׁ, לָאֵזוֹב שֶׁבַּסֶּלַע נָשָׁקָה. וַיְּהִי הַדַּרְדַּר לְשַׁרְבִיט שֶׁל מַלְכוּת עַל רָמוֹת דְּמָמָה מְרוֹנֶנֶת. יִמְשֹׁךְ אָז הַתּוֹר בְּקוֹלוֹ הַמָּתוֹק חֶמְדַּת כִּסּוּפִין מְעַדֶּנֶת.  הִרְטִיטָה שַׁבָּת בְּחִנָּהּ הַגָּנוּז עֵינֵי חַלּוֹנוֹת מִכָּל עֵבֶר. וַתֵּצֵאנָה בָּנוֹת אֶל הָעֶרֶב זַמֵּר זְמִירוֹת בְּעֶרְגָּה מְצַלְצֶלֶת. וְהָיְתָה הָעֶדְנָה בְּבִקְעַת גִּנּוֹסָר לְנִשְׁמַת עִבְרִיּוּת נֶאֱצֶלֶת.  © כל הזכויות שמורות למחבר ולאקו"ם |